বাংলাদেশে কম্পিউটারের ইতিহাস
স্বাধীনতার পূর্বে, ১৯৬৯ সালে পরিসংখ্যান ব্যুরোতে স্থাপিত হয় একটি IBM 360 কম্পিউটার। আদমজী জুট মিলেও এ সময় একটি মেইনফ্রেম কম্পিউটার স্থাপিত হয়েছিল। সীমিত পরিসরে হলেও স্বাধীনতা পূর্বকালে দেশের বিশ্ববিদ্যালয় স্তরে গণিত, পদার্থবিজ্ঞান, ফলিত পদার্থবিজ্ঞান, তড়িৎ ও ইলেকট্রনিক্স কৌশল প্রভৃতি বিষয়ের পাঠ্যক্রমে কম্পিউটার হার্ডওয়্যার ও সফটওয়্যার-এর অন্তর্ভুক্তি শুরু হয়। ১৯৭২-এর পর থেকে পর্যায়ক্রমে বাংলাদেশ পরিসংখ্যান ব্যুরো নামক প্রতিষ্ঠানে স্থাপিত হয় IBM 370, IBM 9100 এবং IBM 4341 প্রভৃতি বৃহৎ কম্পিউটার।
মেইনফ্রেম কম্পিউটার
এই নামটি এসেছে আসলে বড় ধরনের দেরাজ বা তাকযুক্ত আলমারির গঠন/আকৃতি থেকে যেগুলো কম্পিউটারের কেন্দ্রীয় প্রক্রিয়াকরণ ইউনিট এবং প্রধান মেমোরি রাখার জন্য ব্যবহার করা হত। পরবর্তীতে এই নামটি ব্যবহার করা হয় কম ক্ষমতাসম্পন্ন কম্পিউটার থেকে বানিজ্যিক উচ্চ ক্ষমতার কম্পিউটারকে আলাদা করতে। বেশিরভাগ বড় ধরনের কম্পিউটার সিস্টেমের নকশা করা হয়েছিল ১৯৬০ দশকে এবং তারপর স্বাভাবিকভাবে বিকশিত হতে থাকে।